Ljubljana, 4. marec 2015

**Nagrada Gospodarske zbornice Slovenije**

Nagrada Gospodarske zbornice Slovenije za izjemne gospodarske in podjetniške dosežke je najstarejše tovrstno priznanje v Sloveniji in se tokrat podeljuje že 47. leto.

Ustanovljena je bila leta 1968 s Sklepom o ustanovitvi nagrade Borisa Kraigherja za izjemne dosežke trajnejšega pomena v organizaciji in vodenju gospodarskih organizacij, ki odločilno vplivajo na izboljšanje ekonomskega položaja gospodarskih subjektov. Prvič so nagrade podelili leta 1969 ob obletnici smrti Borisa Kraigherja, snovalca gospodarskih reform v takratni Jugoslaviji. Izjemni dosežki trajnejšega pomena so vodilo nagrade še danes. Prejmejo jo tisti gospodarstveniki, ki več let dosegajo odlične rezultate na domačem in svetovnih trgih, so pomembni v svojih tržnih nišah in uspešni v boju s konkurenco. S svojim delovanjem in aktivnostmi dokazujejo, da je mogoče odlične rezultate v zadovoljstvo vseh deležnikov – kupcev in lastnikov, zaposlenih in okolja – doseči tudi v najzahtevnejših pogojih poslovanja. Prejemniki nagrade se tako uvrstijo v družbo najvidnejših gospodarstvenikov, ki s svojim delovanjem pomembno sooblikujejo gospodarsko in družbeno okolje, v katerem delujejo.

V komisiji za nagrade sodelujejo ugledni nagrajenci preteklih let, ki s svojim zgledom prispevajo k pomenu nagrade.

**Merila in model ocenjevanja**

Komisija pri svojem delu upošteva obširna merila za priznanje: trajnost dosežkov, poslovno uspešnost in odličnost ter finančni položaj gospodarske družbe, uveljavljanje gospodarske družbe na trgu, uvajanje inovacij, uporabo sodobne tehnologije, skrb za varstvo okolja, skrb za kadre in njihovo usposabljanje, razvojno-raziskovalno delo in uvajanje informacijske tehnologije, predstavitev in poslovanje prek svetovnega spleta, oblikovanje in izvajanje razvojne vizije in strategije gospodarske družbe, uvajanje novih programov, izdelkov in storitev. Upoštevaje aktualne gospodarske razmere, so v ocenjevanje vključene tudi aktivnosti povezane s hitrim in učinkovitim prilagajanjem pogojem poslovanja, vlaganji v intelektualni kapital, sodelovanjem z univerzami, vključenostjo v inovativne skupine in v evropske programe ter družbena odgovornost. Dodatno so ovrednotena še prizadevanja za učinkovit stroškovni management, ukrepi hitrega tržnega prilagajanja in prestrukturiranja, ohranjanje delovnih mest ter rast in ohranjanje dobičkovnosti.

**69 merljivih kriterijev** za ocenjevanje je razporejenih v tri skupine:

1. Splošni in razvojni rezultati
2. Rezultati poslovanja
3. Tržni rezultati

**Nagrajenci GZS kot nosilci razvoja gospodarstva**

Nagrada predstavlja odlično priložnost za dodatno povečanje ugleda podjetja v slovenskem in širšem gospodarskem prostoru. Ni le potrditev posamezniku - direktorju, predsedniku uprave, da je bilo dosedanje uspešno delo prepoznano in cenjeno, je tudi potrditev uspešnega dela vseh sodelavcev v podjetju, ki soustvarjajo poslovne rezultate.

Nagrajenci Gospodarske zbornice Slovenije za leto 2014 delujejo v smeri dolgoročnega strateškega razvoja. Novi, inovativni proizvodi in storitve, ki so pri vseh podjetjih rezultat lastnega znanja in tudi sodelovanja z raziskovalno sfero, prispevajo k rasti in širitvi poslovanja.V obdobju zadnjih let so vsi nagrajenci vlagali v tehnološke posodobitve, širitev proizvodnih kapacitet, novo opremo, zaščito intelektualne lastnine in odpiranju novih trgov. Prav tako imajo razvito inovacijsko dejavnost, povezovanje z raziskovalno sfero in delujejo v duhu strategije Europa 2020. Predvsem z inovativnimi pristopi so sposobna osvajati najzahtevnejše nove trge in trgu ponujajo vedno nove izdelke ter storitve.

Poslovno uspešnost, ki izpolnjuje najbolj zahtevna merila odličnosti, dopolnjujejo z izjemno družbeno odgovornostjo in povezanostjo z lokalnim okoljem. S svojimi programi, vlaganji in poročili se zavzemajo tudi za varstvo okolja.

**Nagrada v številkah**

Vključno s tokratnimi nagrajenci je nagrado GZS doslej prejelo:

* **318** gospodarstvenikov in
* **22** gospodarstvenic

\*\*\*

Dodatne informacije:

mag. Tajda Pelicon, 01 58 98 136